Koordinatės: 55°21′07″š. pl. 22°30′42″r. ilg.﻿ / ﻿55.3520°š. pl. 22.5118°r. ilg.﻿ / 55.3520; 22.5118

|  Batakių šv. Onos bažnyčia |
| --- |
|  |
| **Vyskupija** | Telšių |
| **Dekanatas** | Tauragės |
| **Savivaldybė** | Tauragės rajonas |
| **Gyvenvietė** | Batakiai |
| **Statybinė medžiaga** | medis |
| **Pastatyta** | 1991 m. |

 *Kitos reikšmės – Šv. Onos bažnyčia.*
**Batakių šv. Onos bažnyčia** – bažnyčia, tituluojama šv. Onos vardu, stovinti Batakių miestelyje, 7 km į pietvakarius nuo Skaudvilės, Ančios slėnio dešiniajame krante. Batakiai garsėja šv. Onos atlaidais.

Istorija
--------

Pirmąją medinę bažnyčią Batakiuose 1509 m. pastatė Žemaičių seniūnas Stanislovas Kęsgaila. Jai paskirtas Pilsūdų kaimas. 1614 m. pastatyta nauja medinė, 1776 m. – trečioji bažnyčia. 1820 m. jai priklausė Jakštų, Nosaičių, Panykštelių, Pilsūdų kaimai, Paančio palivarkas. 1888 m. apmūrytas šventorius, bažnyčia remontuota, įdėtos naujos lubos.

1908–1911 m. veikė Lietuvių katalikų blaivybės draugijos skyrius. Bažnyčia 1970 m. sudegė, nuošaliau nuo bažnyčios stovėjusi varpinė išliko. Pamaldos laikytos pritaikytoje medinėje varpinėje. Prie jos 1989 m. pristatyta medinė bažnyčia. Atstatytą bažnyčią 1991 m. spalio 13 d. pašventino ir šv. Mišias laikė vyskupas Antanas Vaičius.

Architektūra
------------

Dabartinė bažnyčia stačiakampio plano, vienanavė, su nedideliu prieangiu. Už presbiterijos iškylantis bokštas yra senosios varpinės likučiai.

Du šimtmečius išstovėjusioje bažnyčioje 1970 m. gaisre buvo sunaikintas unikalus barokinis interjeras su didžiausia vertybe – skulptūrine šv. Onos grupe, sukurta XVI a. pradžioje. Dabartinės bažnyčios šventoriuje paliktos autentiškų pamatų liekanos. Iš senųjų statinių atokiau tebestovi mūrinė šv. Roko koplytėlė. Atskirai nuo bažnyčios stovėjusi varpinė rekonstruota, prie jos pristačius bažnyčios pastatą. 

Bažnyčios didžiajame altoriuje, pagal senąją tradiciją, įtaisytas šv. Onos, mokančios švč. Mergelę Mariją, paveikslas. Varpinėje išlikęs bene seniausias bažnyčios objektas - 1626 m. Karaliaučiuje Nikalojaus Šmidheno (*Nicolavs Schmidhen*) nulietas varpas. Išliko XIX a. antrojoje pusėje sukurti nešiojami altorėliai. Manoma, kad gaisro metu jie buvo laikomi varpinės pastate, taip išvengę liepsnos. Jų siužetai artimi Batakiuose labiausiai gerbtiems šventiesiems - šv. Onai ir šv. Rokui. Buvusios bažnyčios pasididžiavimas – didžiojo altoriaus Švč. Mergelės Marijos su Kūdikėliu Jėzumi ir šv. Ona skulptūrinė grupė – šiuo metu žinoma tik iš nuotraukų.

Galerija
--------

* Bažnyčia pristatyta prie varpinės (dešinėje)Bažnyčia pristatyta prie varpinės (dešinėje)
* Šventorius nuo koplytėlės pusėsŠventorius nuo koplytėlės pusės
* Šventoriaus koplytėlėŠventoriaus koplytėlė
* Rėmėja Ona Mikašauskienė, 1992 m.Rėmėja Ona Mikašauskienė, 1992 m.

Šaltiniai
---------

1. ↑  „Tauragės rajono savivaldybė - Batakių seniūnija". *taurage.lt*. 2015-10-02. Suarchyvuotas originalas 2016-03-05. Nuoroda tikrinta 2016-05-29. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
2. 1 2  Mindaugas Paknys. Tauragės kraštas. Batakių šv. Onos bažnyčia Archyvuota kopija 2022-01-08 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Batakių šv. Onos bažnyčia** – vaizdinė ir garsinė medžiaga  |

* Batakių šv. Onos parapija (dekanato inf.)
* Bažnytiniai dokumentai